Barken er først lysegrøn og svagt håret, men senere bliver den lysebrun. Gamle grene kan blive grå og afskallende i barken. Knopperne er spredtstillede, lysegrønne og spidst ægformede, og de fleste er samlet i bundter ved skudspidserne, hvor den endestillede blomsterknop er klart størst. Bladene er ovale, læderagtige og lidt hængende. Oversiden er mat grøn, mens undersiden er gulgrøn. Blomstringen sker sidst i maj til først i juni. De klokkeformede, hvide-lysviolette eller svagt rosa blomster har flødefarvet svælg, og de er samlet i endestillede stande med 8-12 blomster. Frugterne er tørre kapsler. Rodnettet er meget tæt forgrenet med filtagtige finrødder. Planten er afhængig af symbiose med mykorrhiza-svampe. Højde x bredde og årlig tilvækst: 5,00 x 3,50 m (20 x 15 cm/år).  Hjemsted Arten hører hjemme i Kinas Sichuan- og Hunanprovinser, hvor den vokser som underskov i 600-900 meters højde. I modsætning til de fleste andre Rododendron-arter er denne tolerant over for et højt kalkindhold i jorden. I nærheden af Qiangdao og Yantai i Shandong provincen findes den sammen med bl.a. Almindelig Kiwi, Aesculus chinensis, Chimonanthus praecox, Hydrangea chinensis, Liriodendron chinense, Magnolia denudata og Magnolia officinalis.  Taxonomi Rhododendron discolor står meget tæt på Rhododendron fortunei, og de kan kun adskilles fra hinanden ved, at R. discolor har forholdsvist smallere blade.